**B. Osobitná časť**

**K čl. I**

**K bodu 1**

V súlade s prílohou prvým bodom písm. b) a druhým bodom písm. a) vykonávacej smernice (EÚ) 2021/1927 a v súlade s § 4 písm. p) zákona č. 597/2006 Z. z. o pôsobnosti orgánov štátnej správy v oblasti registrácie odrôd pestovaných rastlín a uvádzaní množiteľského materiálu pestovaných rastlín na trh v znení zákona č. 467/2008 Z. z. sa navrhuje ustanoviť Ústrednému kontrolnému a skúšobnému ústavu poľnohospodárskemu oznamovaciu povinnosť voči Európskej komisii a členským štátom Európskej únie.

**K bodom 2, 3, 5 a 6**

 Navrhuje sa transponovať čl. 1 a prílohu (s výnimkou ustanovení o oznamovacej povinnosti zodpovedného certifikačného orgánu, ktoré sa transponujú čl. I prvým novelizačným bodom) vykonávacej smernice (EÚ) 2021/1927, ktorá ustanovuje požiadavky na osivá hybridov pšenice vyprodukovaných pomocou cytoplazmatickej samčej sterility.

**K bodu 4**

Navrhuje sa transpozícia čl. 1 druhého bodu a prílohy časti B vykonávacej smernice (EÚ) 2021/971. V súlade s uvedenými ustanoveniami sa na základe § 4 písm. k) zákona č. 597/2006 Z. z. o pôsobnosti orgánov štátnej správy v oblasti registrácie odrôd pestovaných rastlín a uvádzaní množiteľského materiálu pestovaných rastlín na trh navrhuje povoliť používanie biochemických techník a molekulárnych techník ako doplnkových metód na preverovanie odrodovej pravosti osiva obilnín.

**K bodu 7**

V súlade s vykonávacou smernicou (EÚ) 2021/2171 sa navrhuje doplnenie ovsa nahého *(Avena nuda)* medzi obilniny, a to v súvislosti s požiadavkami na hmotnosť dávky a hmotnosť vzorky osiva obilnín.

**K bodom 8 a 9**

Zoznam preberaných právne záväzných aktov Európskej Únie sa dopĺňa transponovanými právnymi predpismi.

**K čl. II**

Dátum nadobudnutia účinnosti sa navrhuje s ohľadom na čl. 2 vykonávacej smernice (EÚ) 2021/971, čl. 2 vykonávacej smernice (EÚ) 2021/1927 a čl. 2 vykonávacej smernice (EÚ) 2021/2171; vzhľadom na nejednotnosť termínu pre transpozíciu uvedených smerníc navrhuje sa delená účinnosť. Vzhľadom na predpokladanú dobu trvania legislatívneho procesu je možné s výnimkou čl. I siedmeho novelizačného bodu a ôsmeho novelizačného bodu predpokladať zachovanie 15 dňovej legisvakačnej doby v súlade s § 19 ods. 5 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov.

V súlade s čl. 2 vykonávacej smernice (EÚ) 2021/1927 sa navrhuje obmedzenie účinnosti, a to pokiaľ ide o ustanovenia, ktoré sa týkajú produkcie hybridov pšenice vyprodukovanej pomocou cytoplazmatickej samčej sterility.